Налшык къалэ сымаджэщым и унафэщI Джэрыджэ Анатолэ
Дызэрыщыгъуазэщи, КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий «Къалэ клиникэ сымаджэщ №1» узыншагъэр хъумэнымкIэ къэрал IуэхущIапIэр къыщиплъыхьам нэрылъагъу къэхъуащ абы и лэжьыгъэм ныкъусаныгъэ куэд зэрыхэлъыр, псом япэу, сымаджэхэр зыхуей зэрыхуэмызэр, ахэр нэгъэсауэ хущхъуэхэмрэ шхынхэмкIэ къызэрызэрамыгъэпэщыр. Апхуэдэ зэкIэлъымыкIуагъэхэр зэрыщыIэр республикэм исхэм мызэ-мытIэу къатхащ КъБР-м и Iэтащхьэм и Интернет сайтми. А псоми япкъ иткIэ КъБР-м Узыншагъэр хъумэнымрэ курортхэмкIэ и министерствэм унафэ къищтащ Щоджэн Николай Налшык къалэ сымаджэщ №1-м и дохутыр нэ-хъыщхьэм и къулыкъум тегъэкIыным теухуауэ.
Дыгъуасэ сымаджэщым и лэжьакIуэхэм ирагъэцIыхуащ конкурс Iуэхухэр зэфIэкIыху а къулыкъур пIалъэкIэ игъэзэщIэну ягъэува Джэрыджэ Анатолэ Аскэрбий и къуэр. Абы и пщэ иралъхьащ зэман кIэщIым къриубыдэу IуэхущIапIэм щыIэ зэкIэлъымыкIуагъэхэр игъэзэкIуэжыну, цIыхухэм хуащIэ медицинэ Iуэхутхьэбзэхэр тэмэму зэтригъэувэну.
Джэрыджэ Анатолэ Къэбэрдей-Балъкъэр къэрал университетым медицинэмкIэ и факультетыр къиухащ. Къалэ поликлиникэ №3-м цIыхухэм санитар щIэныгъэ егъэгъуэтынымкIэ и инструктору щылэжьащ. Республикэ клиникэ сымаджэщым интернатурэр къыщиуха нэужь, фэбжь зыгъуэтахэм еIэзэу къалэ поликлиникэ №1-м, республикэ клиникэ сымаджэщым щыIащ, ХьэцIыкIу Анатолэ и цIэр зезыхьэ Шэджэм район сымаджэщым и дохутыр нэхъыщхьэм къызэгъэпэщыныгъэ-методикэ лэжьыгъэмкIэ и къуэдзэу щытащ, 1998 гъэм щегъэжьауэ абы и дохутыр нэхъыщхьэщ. Джэрыджэ Анатолэ КъБР-м щIыхь зиIэ и дохутырщ.
Зыпэрыта дэтхэнэ IэнатIэми абы и IэщIагъэм нэсу зэрыхищIыкIыр, гулъытэ зэрыхэлъыр, IэкIуэлъакIуэу Iуэхур къызэрызэригъэпэщыфыр къыщигъэлъэгъуащ. А псоми я фIыгъэкIэ ар зи унафэщI медицинэ IуэхущIафэм нэрылъагъуу зиужьащ икIи республикэм и сымаджэщ нэхъыфIхэм ящыщу къалъытэ хъуащ.
КъБР-м и Iэтащхьэмрэ
Правительствэмрэ я пресс-IуэхущIапIэ.
